Lav et referat af nedenstående tekst:

Tekst:
Henrik Møllgaards svada mod mobil-kulturen i ugens løb er ikke gået ubemærket hen. Aalborg-spillerens holdkammerat Buster Juul har blandt andre hørt klagesangen, som kom i TV 2 Play-håndboldmagasinet ' Det brede punkt '. - Som altid har manden jo ret i meget af det, han siger. Jeg er fuldstændig enig, siger Juul til TV 2 Sport. Møllgaard fortalte blandt andet, at det går ud over fællesskabet i omklædningsrummet, når mobiltelefonerne lynhurtigt bliver hevet frem, uanset om holdet har vundet eller tabt. Det har fået 30-årige Buster Juul til at reflektere. - På en eller anden måde blev jeg da også flov over mig selv, for jeg tager tit mobilen frem og zoner ud af fællesskabet i omklædningsrummet. Et fællesskab, jeg virkelig, virkelig er glad for at være en del af. - Det har helt klart skabt noget refleksion hos mig, og jeg tænker da også, det har skabt refleksioner hos andre, når ’Mølle’ har brølt, som han gjorde. Han mener dog ikke, at mobiltelefoner ligefrem skal bandlyses i omklædningsrummet, men at det er et emne, der er relevant og skal kigges på. Møllgaard forfalder selv til det Hovedpersonen fortæller, at hans ord blandt andet har haft konsekvenser på hjemmefronten, hvor der "også bliver stillet nogle krav nu." - Det er ikke, fordi jeg skal være hellig. Jeg forfalder også til det, siger Møllgaard. - Men jeg er træt af det, for det er blevet en anden måde at være sammen på. Det at være en del af en holdsport er en speciel arbejdsplads. Jeg ved godt, vi er individualister fanget i en holdsport, men ikke desto mindre er det derfor, vi skal komme hinanden en lille smule ved. Han understreger, at det især er tiden omkring kampe, hvor telefonerne bør være pakket væk. - Når vi er til kamp, er der brug for, at vi en gang imellem ser hinanden i øjnene og mærker stemningen. Hvem er det, der sidder og flakker lidt, og hvem stirrer ned i gulvet og skal samles op? Det er bare svært, hvis man sidder og stirrer ned i en telefon, siger Møllgaard og tager udgangspunkt i lørdagens kamp, hvor Aalborg skuffede på hjemmebane mod Ribe-Esbjerg: - Nu har vi været inde og skulle se hinanden i øjnene. Der er også kommet et par sandheder. Det er nogle gange nemmere, når man har lidt social kapital at trække på. Så er det nemmere at få en skideballe og klappe hinanden på skulderen bagefter.

Referat:
Den rutinerede Aalborg-spiller Buster Juul har reflekteret over Henrik Møllgaards kontante ord om telefoner i omklædningsrummet.